**TIPI-TAPA GAZTELANIAKO SAREAREN AURKEZPENA**

Prentsaurreko honen helburua Tipi-Tapa Gaztelaniako Sarea ezagutzera ematea da. Gizarte-arlo ezberdinetan bide luzea egin duten zazpi erakundek osatzen dute sare hau: ADRA Fundazioa, ADSIS Fundazioa, Accem Gasteizen, ITAKA ESCOLAPIOS Fundazioa, Prestaturik elkartea, Mujeres Unidas por la Igualdad de Derecho elkartea eta Talleres Parroquia Sansomendi taldea. Entitate horiek guztiek gaztelaniako ikasketak eskaintzen dizkiete gure gizartera heldutako atzerritarrei. Urte hasieratik, 500 pertsona inguru pasa dira sareko erakundeetako klaseetatik. Sareko erakunde batzuen kasuan, hamarkada bat baino gehiago daramate zerbitzu hau eskaintzen.

Sareak 2014an eman zituen bere lehen pausoak. Bere helburu nagusia instituzio publiko ezberdinek gain hartzen ez duten gaztelaniako ikasketen eskariari erantzuna ematea da. Gure iritziz, gure erkidegoko hizkuntza ofizialak ezagutzea, ezinbestekoa ez ezik, pertsona ororen eskubide bat da. Hizkuntza menperatzea funtsezkoa da pertsonak enpoderatzeko, gizartean parte hartu ahal izateko, eta integrazioa zein elkarbizitza bermatzeko. Zentzu horretan, egiaztatu dugu gure lurraldeko instituzioek eskaintzen dituzten baliabideak ez direla nahikoak eskaria asetzeko eta eskubide hori emakume eta gizon orori ziurtatzeko. Hori dela eta, hiriko gobernuz kanpoko erakundeak arduratu behar izan gara behar hori asetzeaz. Hala eta guztiz ere, gure ahaleginak ez dira nahikoak. Gaur egun, itxarote-zerrenda luzeak dauzkagu, ez baitugu behar adina baliabide eskariari aurre egiteko. Prentsaurreko honen bidez, babes falta hori aditzera eman nahi dugu, bai eta erakundeok gauzatzen dugun esfortzua kontuan hartzeko deia zabaldu.

Sarearen beste xede bat elkarteok eskaintzen ditugun ikasketak koordinatzea da. Gaztelaniako maila ezberdinak bateratu nahi ditugu, ikasleen ibilbidea errazteko eta erakunde batetik bestera aldatzea ahalbidetzeko, haien beharren arabera. Halaber, emakume askok bere bizitza pertsonala eta hizkuntza-heziketa bateratzeko dituzten zailtasunak azpimarratu nahi ditugu. Zentzu horretan, sarearen koordinazio-ahaleginak kontuan hartzen ditu kurtsoetako ordutegiak, emakumeentzat ahalik eta lagungarrien izan daitezen. Hala ere, premiazkoa deritzogu emakumeen heziketa errazteko baliabide zehatzak sortzea (adibidez, haur-eskoletako zerbitzuak handitzea).

Gure lurraldeko instituzio publiko ezberdinei dei egiten diegu, komunikatu honetan azaldutako errealitatea aintzat hartu eta horren inguruan lan egiteko konpromisoa har dezaten. Gainera, arlo honetan diharduten beste erakundeei sareari gehitzeko gonbidapena luzatzen diegu, elkarrekin aurrera egiten jarrai dezagun.

Emaila: redcastellanotipitapa@gmail.com